Richter, Ján, minister práce, sociálnych vecí a rodiny SR (2013-09-13):
...že ak by som sa mal baviť o tej doložke, pán poslanec Brocka, možno tam malo byť uvedené, že má priaznivý vplyv na podnikateľské prostredie za predpokladu, že sa nám podarí eliminovať aj prostredníctvom novely tohto zákona nelegálna práca. Mňa samotní zamestnávatelia nabádajú k tomu, aby sme sprísnili a robili väčšie opatrenia, nasadili viac ľudí, pretože to kriví podnikateľské prostredie, konkurencieschopnosť, pretože je znevýhodnený poctivý podnikateľ, ktorý poctivo a zákonne pristupuje k plneniu povinností, voči tomu, čo obchádza zákony. A my nejdeme po poctivých podnikateľoch. Ideme trestať nepoctivých, tých, ktorí zákony porušujú. Toto je cieľ, to je náplň, k tomu ideme. Nehľadajme v tom nič iné. A ak toto niekto spochybňuje, no tak potom nemá záujem na tom, aby tu bolo čisté, zákonné podnikateľské prostredie. Celkom tomu nerozumiem, lebo toto je hlavný cieľ a nič iné týmto nechcem dosiahnuť. Ja nechcem niekoho, kto podniká, trestať za to, že je podnikateľ. Ale tých nepoctivých musíme. Ja tu mám konkrétny prípad momentálne na stole, ktorý je v štádiu správneho konania. Ide napríklad o jednu firmu z Prešovského kraja. Bežná klasická kontrola inšpektorátu práce: dvadsať čiernych duší. V krátkom čase opakovaná v tej istej firme: 168 čiernych duší. V úvodzovkách, čiernych duší, poviem nelegálna. No však to musíme inak riešiť! Áno, tam som dal osobný pokyn, aby sa zvážili ďaleko vyššie hranice, ktoré pripúšťa rozmedzie zákona. Pretože osobne som presvedčený, že v tomto prípade ide o absolútnu vychcanosť. Jednoducho kalkulovali s tým, že mali kontrolu, dostali pokutu a za rok, za dva, za tri nikto nepríde, a preto si môžu dovoliť to, čo si dovolili. No nemôžu! Preto zosilňujeme tie pozície. Tá kontrola je nevyhnutná. A je dôležité, aby išla do každého jedného prostredia, v ktorom sa môžu takéto veci jednoducho objaviť. To znamená, že som trošku prekvapený z toho a hovorím, celkom nerozumiem, lebo my máme záujem maximálny eliminovať nelegálne zamestnávanie. To je hlavný princíp, to je motto toho zákona. Nejdeme trestať poctivých. Naopak. Ideme im pomôcť, aby obstáli v konkurencii voči tým, ktorí doteraz tie zákony porušujú a jednoducho nelegálne zamestnávajú ľudí. A treba povedať, že aj tých ľudí veľmi znevýhodňujú. Veď veľmi dobre vieme, čo je nelegálna práca. Ak dovolíte, konkrétne k obsahu diskusie a k tým vecným návrhom, ktoré tu zazneli. Pani podpredsedníčka Jurinová, my sme spolu aj osobne hovorili. Na tie vaše podnety šla aj písomná odpoveď. Ja si vážim váš záujem a isté podnety. Myslím, že sme si aj pri osobnom stretnutí vysvetlili hlavné princípy a postoje, o čo v tomto zákone ide, pretože v niektorých veciach tie vaše pripomienky skutočne išli nad rámec tohto zákona. Absolútne sme sa zhodli aj v otázke, ktorá sa týka zrušenia súdneho poplatku pre zamestnancov. To je tých, myslím, že 1 660 eur, ktoré je potrebné uhradiť. Ja som vykonal aj isté ďalšie pokyny, lebo tu sú konkrétne prípady. V jednom prípade platil pán premiér za zamestnancov, ktorých sa, bohužiaľ, takáto otázka dotkla. Mal som rokovania s odborármi, aby v takomto prípade veci riešili. A čo je podstatné, ja som sa listom obrátil na svojho kolegu pána ministra spravodlivosti Boreca, aby tento problém riešil. Ubezpečil ma, že ho riešiť bude. Treba vidieť jednu vec, že je to v gescii ministerstva spravodlivosti a je nevyhnutné, aby problémy a zákony novelizovali a riešili tí, ktorých sa to bezprostredne dotýka. O tom sme sa vzájomne informovali. Ja som pripravený aj naďalej spolupracovať, pokiaľ budete mať podnety typu podobného a iste nájdeme zhodu vo viacerých prípadoch. Čo sa týka pána poslanca, poslanca Mihála, všeobecne k pokutám a k tým výhradám. Opakujem ešte raz. Dvíhame spodnú hranicu. Máme záujem vyššou pokutou potrestať tých, ktorí opätovne opakujú a zamestnávajú tým nelegálnym spôsobom. To znamená, že to nie je nejaký bič na niekoho, ktorý automaticky platí. Len aj tá spodná hranica, pokiaľ sa v prípade opakovaného nelegálneho zamestnávania zvýši, je v prvom rade výchovný prostriedok. No musí to odradiť toho zamestnávateľa, aby takýto spôsob uplatňoval ďalej, a preto tá vyššia pokuta, myslím si, že je úplne, úplne logická. A ešte raz zvýrazňujem. Nelegálne zamestnávanie je spoločensky, ekonomicky nebezpečný jav. Poškodzuje konkurenčné prostredie v hospodárstve a ubližuje a ochudobňuje hlavne pracujúcich ľudí, lebo v konečnej miere na to najviac doplatí ten človek, ktorý je nútený za istých okolností prijať podmienky nelegálnej práce. Čo sa týka tých dohodárov a pripomienok k tomu z hľadiska tej kontroly, ktorú naznačil pán poslanec Mihál. Do istej miery pripúšťam riziká, ktoré môžu súvisieť v súvislosti s dohodami brigádnikov. Tam tá otázka, otázka je možno na mieste. Ale sú konkrétne páky a možnosti, ako aj z hľadiska pracovného času kontrolovať aj dohodárov. Toto nemá byť nejaký bič na dohodárov. Ale znova. To má byť jeden z prostriedkov, aby hlavne nepoctiví zamestnávatelia nezneužívali túto formu pracovnoprávneho vzťahu a práve cez dohodárov obchádzali Zákonník práce a jednoducho, jednoducho normy, ktoré s tým súvisia. Toľko by som smerom k tým pripomienkam. Ja som presvedčený, že pochopia aj tí, ktorí mali názor, že je to zbytočný ten zákon, že on zbytočný nie je. Už samotný fakt, že ho prerokovávame tu, má aj výchovný vplyv do podnikateľského prostredia. A opakujem ešte raz. Ak hovoríme o sociálnom dialógu, tu ďaleko viac apelovali pri príprave aj tej procedúre zamestnávatelia na to, aby sme nejaké kroky – aj väčšie, aj, aj z hľadiska represie – prijali. Aby sa jednoducho nelegálna práca na Slovensku odstránila. Myslím si, že niet v tejto snemovni človeka, ktorý by mal tie ilúzie, že nelegálna práca na Slovensku nejestvuje. Pokiaľ sme stotožnení s tým, že jestvuje, no tak celkom logicky hľadáme spôsob a formy, ako ju odstrániť. Toto je jeden zo spôsobov aj z hľadiska posilnenia počtu ľudí takzvanej Kobry. Pre mňa je podstatné to, že to budú ľudia, ktorí sa nebudú ničím iným zaoberať len kontrolou nelegálnej práce. Pretože doteraz inšpektori mali istý súbeh vecí z hľadiska svojej náplne. Bol by som veľmi rád, aby sme dospeli k stavu, že za dva, za tri roky zruším toto opatrenie, pretože sme odstránili nelegálnu prácu. Ak sa nám to podarí, tak aj tento zákon alebo táto novela celkom iste má zmysel. Ďakujem pekne a uchádzam sa o podporu. (Potlesk.)